জঙ্গি দমনে ভারতের পাশে দাঁড়াচ্ছে FBI, বড় ঘোষণা কাশ প্যাটেলের

ওয়েব ডেস্ক: পহেলগাম জঙ্গি হামলার (Pahalgam Terror Attack) পর এবার সরব হলেন এফবিআই ডিরেক্টর (FBI Director) কাশ প্যাটেল (Kash Patel)। ভারতীয় বংশোদ্ভূত কাশ এই নৃশংস ঘটনার তীব্র নিন্দা করে স্পষ্ট বার্তা দিলেন—এই হামলা গোটা বিশ্বকে আবার মনে করিয়ে দিল, সন্ত্রাসবাদ কীভাবে মানবজাতির উপর ক্রমাগত আঘাত হানছে। এক্স হ্যান্ডেলে একটি পোস্ট করে তিনি মৃতদের পরিবারের প্রতি সমবেদনা জানান এবং এই পরিস্থিতিতে ভারতের পাশে থাকার আশ্বাস দেন।

তবে শুধু এফবিআই ডিরেক্টর নন, এর আগে পহেলগাম হামলার তীব্র নিন্দায় মুখর হয়েছে আন্তর্জাতিক মহল। ইজরায়েলের প্রধানমন্ত্রী বেঞ্জামিন নেতানিয়াহু, ফ্রান্সের প্রেসিডেন্ট ইমানুয়েল ম্যাক্রোঁ-সহ একাধিক রাষ্ট্রনেতা ফোন করে প্রধানমন্ত্রী নরেন্দ্র মোদিকে সমবেদনা জানান। এছাড়াও মার্কিন প্রেসিডেন্ট ডোনাল্ড ট্রাম্পও মোদিকে ফোন করে দৃঢ়ভাবে ভারতের পাশে থাকার বার্তা দিয়েছেন। সন্ত্রাসবাদের বিরুদ্ধে কঠোর পদক্ষেপের আহ্বান জানিয়েছেন তিনি।

আরও পড়ুন: বাংলাদেশের সঙ্গে জলচুক্তি বাতিলের দাবি তুললেন বিজেপি সাংসদ

উল্লেখ্য, গত মঙ্গলবার বিকেলে জম্মু-কাশ্মীরের পহেলগাম এলাকার একটি জনপ্রিয় রিসর্টে আচমকা হামলা চালায় জঙ্গিরা। প্রত্যক্ষদর্শীদের অভিযোগ, ধর্মীয় পরিচয় যাচাই করে অমুসলিম পর্যটকদের লক্ষ্য করে হামলা চলে। স্থানীয় সূত্রে জানা গিয়েছে, সেনাবাহিনীর পোশাক পরে হামলা চালায় জঙ্গিরা। প্রায় ৪০ রাউন্ড গুলি চলার ফলে এলাকা রীতিমতো থমথমে হয়ে ওঠে। গোয়েন্দা রিপোর্টে ইঙ্গিত মিলেছে, হামলায় জড়িত অধিকাংশ জঙ্গি পাকিস্তান থেকে প্রশিক্ষণ নিয়ে ভারতে প্রবেশ করেছিল।

এই অবস্থায় এফবিআই ডিরেক্টর কাশ প্যাটেলের মন্তব্য ঘিরে বাড়ছে রাজনৈতিক জল্পনা। বিশেষজ্ঞদের একাংশের ধারণা, পাকিস্তানের বিরুদ্ধে কঠোর পদক্ষেপের পথে হাঁটতে পারে ভারত। এমন পরিস্থিতিতে মার্কিন গোয়েন্দা সংস্থার সহায়তা ভারতের পক্ষে গুরুত্বপূর্ণ হতে পারে বলেই মনে করা হচ্ছে।